[Video] Chaos by UPBetogers breek ‘n hek oop. Die kampus se hekke is kort ná 09:00 gesluit. Betogende studente het ŉ hek oopgebreek en selfs oor ingangspunte begin klim om toegang tot die kampus te kry. Maroela Media verneem prof. Cheryl de la Rey, visekanselier, het personeel van al die kampusse versoek om vanoggend op die Hatfield-kampus bymekaar te kom waar sy ŉ aankondiging sou maak. Betogers het egter ontwrigting veroorsaak en geen aankondiging is gemaak nie. Personeel is hierna terug na hul onderskeie kampusse. Die universiteit se senaat het verlede week besluit dat wanneer die universiteit Maandag heropen, ŉ proses van gestruktureerde gesprekke met personeel en studente gehou sal word om die beroep vir gratis onderwys institusioneel te doen. Die akademiese program sou aanvanklik Maandag begin nadat die Oktobervakansie vervroeg is. Dit is egter verder uitgestel vir die gesprekke. Die vergadering het weens die ontwrigting nie plaasgevind nie. Die universiteit het omstreeks 11:30 Maandag op sosiale media gesê hulle werk saam met die polisie en kampussekuriteit om die situasie te “stabiliseer” en dat studente binnekort toegang tot die kampus sal kry. Sowat ŉ uur later het die universiteit egter gesê geen studente sal Maandag toegang tot die kampus kan kry nie. Vusi Mahlangu, een van die #FeesMustFall-organiseerders, het gesê geen klasse sal by die universiteit plaasvind voor klasgeld geskrap word nie. “Ons gaan alles toemaak. Tans ontwrig ons al die taktieke van die universiteit. Daar is geen klasse wat vandag plaasvind nie en ons sal seker maak dit bly so. Ons doen ŉ beroep op De la Rey om saam met ons te kom betoog.” Mahlangu het gesê die verskerpte veiligheidsmaatreëls sal die betogers nie afskrik nie. Volgens berigte is minstens twee betogende studente Maandagoggend in hegtenis geneem. @UPTuks gate broken. Amla from eff is leader. Yet univ does nothing. #Fees2017 @Abramjee @afriforumjeug @mmostert79 pic.twitter.com/KoXRsTvkMR — Ian Cameron (@IanCameron23) October 10, 2016